Dirigenter, kjære Kirkemøte.

2.påskedag døde pave Frans. Dette skal ikke være en minnetale. Det har preses Olav gjort på en fin måte. Jeg vil løfte frem pavebrevet Laudatio si fra 2015 - «om omsorgen for vårt felles hjem».

Et av kapitlene har overskriften «skapelsens evangelium». Her skriver Frans vakkert om at alle skapninger har sin plass og sin hensikt i Guds skaperverk. «Hele det materielle univers er et uttrykk for Guds kjærlighet, hans bunnløse omsorg for oss. Jorden, vannet, fjellene: Alt er Guds kjærtegn.»

Skaperverkets evangelium, det er en stemme jeg tror mange lengter etter å høre. En stemme som formidler kjærlighet og håp. Vi er kalt til å være denne stemmen i vår tid.

Onsdag meldte avisen VG at 84% av verdens korallrev er bleket. Korallrevene kalles ofte for «havets regnskog». De er avgjørende for alt liv i havet. «Vi er vitne til en endring som forandrer planetens ansikt og truer havets evne til å opprettholde liv og livsgrunnlag», uttalte sjefen for korall-overvåkningen.

Jeg vil avslutte med bønnen fra nattverdlitugien som vi ber i kirka hver søndag: «Vi takker deg, visdommens Gud, for ditt måltids dype hemmelighet. Brødet vi har brutt er ett. Din Sønn har gitt sitt liv for en verden og en menneskehet. Vi ber deg: Hjelp oss å høre det ropet du har hørt, å se den nøden du har sett, og å elske vår neste som oss selv.»